**Moartea unui înger**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un înger am crezut că eşti,

Venit din vremurile-apuse

Când în lumina din poveşti

Dansau cuvintele nespuse.

O clipă, doar, aripa ta

M-a-nvăluit cu nemurirea,

Cernută din argint de stea

Ningea, tăcută, fericirea.

Dar zările se răzvrătiră,

Luară gândurile-n coarne,

În aprigul galop conspiră

Înaltul vrând să îl răstoarne.

Acum, sunt călător pribeag

Pe drumurile-ntortocheate,

Mă zbat cu sufletul beteag,

Mă pierd în visurile moarte.

Mă rătăcesc în mii de rânduri

Scrise banal, ca o prefaţă

A vieţii-nchise între scânduri

Şi aruncată-n mări de gheaţă.

În mări de fum şi deziluzii

Mi-am scris povestea inutilă

Şi m-am pierdut printre confuzii

Ce m-au lovit fără de milă.

Am îndurat nepăsătoare

Dureri, tristeţi şi umilinţe

Păşind adesea, visătoare,

Printre atâtea suferinţe...

Un înger căutam mereu...,

Pământul, cerul răscolindu-l,

Crezând că el va fi al meu,

Să curme existenţei vidul.

\*

Am înţeles, într-un târziu,

Că îngerul nu mai există...

Si nici n-a fost vreodată viu!

Iar de atunci, nu mai sunt tristă!

27. 12. 2015